ZIGA วิ่ง 8 วันราคาพุ่ง 300% โชว์กำไรปี 64 นิวไฮ ลุยกัญชงกัญชา-ขุดบิทคอยน์ ดันปี 65 โตต่อ
ZIGA วิ่งแรง 8 วันราคาพุ่ง 3 เท่าตัว! ล่าสุดแตะ 19.80 บ. หลังโชว์ปี 64 กำไรออลไทม์ไฮ 204 ลบ. เพิ่มขึ้น 74% พร้อมเดินหน้าลุยกัญชงกัญชา-ขุดบิคอยน์ หนุนรายได้-กำไรปี 65 โตต่อ
ZIGA วิ่งแรง 8 วันราคาพุ่ง 3 เท่าตัว! ล่าสุดแตะ 19.80 บ. หลังโชว์ปี 64 กำไรออลไทม์ไฮ 204 ลบ. เดินหน้าลุยกัญชงกัญชา-ขุดบิคอยน์ อัพรายได้ปี 65 โตต่อ
17 ก.พ. 2565

ผู้สื่อข่าวรายงานว่า ราคาหุ้น บริษัท ซิก้า อินโนเวชั่น จำกัด (มหาชน) หรือ ZIGA ล่าสุด ณ เวลา 15:52 น. อยู่ที่ 19.80 บาท บวก 4.40 บาท หรือ 28.57% สูงสุดที่ 19.90 บาท ต่ำสุดที่ 13.50 บาท ด้วยมูลค่าซื้อขาย 1.94 พันล้านบาท

ทั้งนี้ ราคาหุ้น ZIGA ปรับตัวขึ้นแรงต่อเนื่อง 8 วันติด นับตั้งแต่ราคาหุ้นอยู่ที่ระดับ 4.88 บาท เมื่อวันที่ 4 ก.พ.2565 คิดเป็นปรับตัวขึ้น 305% ขณะที่วันนี้ (17 ก.พ.2565) ZIGA รายงานผลการดำเนินงานงวดปี 2564 มีกำไร 204.23 ลบ. เติบโต 74% จากปีก่อนมีกำไร 117.71 ล้านบาท
ทั้งนี้ นายศุภกิจ งามจิตรเจริญ ประธานเจ้าหน้าที่บริหาร ZIGA เปิดเผยว่า ภาพรวมผลการดำเนินงานปี 2564 มีกำไรสุทธิอยู่ที่ 204.2 ล้านบาท เพิ่มขึ้น 73.49% จากงวดเดียวกันปีก่อนมีกำไรสุทธิเท่ากับ 117.7 ล้านบาท ขณะที่มีรายได้จากการขาย 1,141.3 ล้านบาท เพิ่มขึ้น 17.3% จากงวดเดียวกันปีก่อนมีรายได้รวมเท่ากับ 972.9 ล้านบาท
โดยปัจจัยที่สนับสนุนให้กำไรปรับตัวเพิ่มขึ้น เนื่องจากการเพิ่มกลุ่ม niche market โรงเรือนกัญชา กัญชง และ การขายให้กับกลุ่มลูกค้าท่อร้อยสายไฟ DAIWA  ขณะเดียวกันได้รุกขยายเพิ่มช่องทางการขายช่องทาง Online
“ในปี2564 บริษัทฯสามารถรักษาการเติบโตในทิศทางที่ดีต่อเนื่อง และความสามารถในการทำกำไร ยังคงทำสถิติสูงสุดประวัติการณ์ได้อย่างต่อเนื่อง หลังจากที่ขยายกำลังการผลิตเพิ่มขึ้นจากปี 2563 จาก 65,000 ตัน เป็น 110,000 ตัน ทำให้ช่วยในเรื่องการประหยัดต้นทุนได้เป็นอย่างดี และมีการออกผลิตภัณฑ์ที่มีคุณภาพเป็นสินค้าที่มีมาร์จิ้นสูง ตลอดจนการขยายช่องทางการจำหน่ายสินค้าสู่ระบบออนไลน์และการทำระบบ Franchise “ZIGA FC” ซึ่งผลตอบรับที่ดีมาก อีกทั้งยังมีการรุกขยายสู่ธุรกิจใหม่ โรงเรือนเพาะปลูกกัญชา กัญชง สามารถสร้างรายได้เพิ่มขึ้น และมีสัญญาณที่ดีต่อเนื่อง” นายศุภกิจกล่าว
สำหรับภาพรวมการดำเนินธุรกิจปี 2565 บริษัทฯ ตั้งเป้าที่จะมีการเติบโตอย่างก้าวกระโดดได้ในทุกมิติ ทั้งธุรกิจเดิมและธุรกิจใหม่ และเชื่อว่าจะเป็นปีแห่งการก้าวเข้าสู่การทรานฟอร์ม จากธุรกิจเหล็กไปเป็นธุรกิจเทคโนโลยีอย่างเต็มตัว โดยเฉพาะการเข้าไปลงทุนในธุรกิจที่เกี่ยวกับ Cryptocurrency ซึ่งปัจจุบันได้เข้าไปการลงทุนในธุรกิจ bitcoin mining ผ่านบริษัทย่อยอย่าง บริษัท ซิก้า เอฟซี จำกัด
ล่าสุดมีการสั่งซื้อเครื่องขุดบิทคอยน์อีก จำนวน 200 เครื่อง เป็นมูลค่ารวมทั้งสิ้น 100 ล้านบาท จากที่มีเครื่องขุดอยู่แล้ว 200 เครื่อง โดยได้สั่งซื้อไปเมื่อวันที่ 4 กุมภาพันธ์ 2565 และคาดว่าจะติดตั้งแล้วเสร็จภายในเดือนกุมภาพันธ์นี้  และหากการติดตั้งเครื่องขุดบิตคอยน์เป็นไปตามแผนบริษัทฯคาดว่าจะสามารถรับรู้รายได้จากเครื่องขุดทั้งหมด 400 เครื่องภายในไตรมาส 1/2565 เป็นต้นไป
“จากที่ลงทุนเครื่องขุดเหมืองบิตคอยน์ชุดแรกเมื่อปลายปี 2564 จำนวน 100 เครื่อง ตอนนี้สามารถสร้างรายได้กว่า 6 แสนบาทแล้ว และมีแนวโน้มที่ดีต่อเนื่อง ในปี 2565 นี้ เพราะมีจำนวนเครื่องขุดเพิ่มขึ้น ก็น่าจะช่วยผลักดันรายได้และกำไรมากขึ้นด้วย”นายศุภกิจ กล่าว
นอกจากนี้ บริษัทฯ ยังมีความพร้อมในด้านแหล่งเงินทุนรองรับการรุกขยายธุรกิจใหม่ เนื่องจากได้ขออนุมัติวงเงินในการออกหุ้นกู้ในวงเงินล่วงหน้าไว้ที่ระดับ 4,000 ล้านบาท โดยคาดว่าจะมีการแบ่งทยอยออกหุ้นเป็นชุดในมูลค่าที่ไม่สูง ตามวงเงินที่จำเป็นต้องการใช้ในแต่ละโครงการ